Diari Oficial de la Generalitat Valenciana


Sumari del DOGV 4143, del 07-12-2001 (2001/11639)

RESOLUCIÓ de 3 de desembre de 2001, del vicepresident segon del Govern Valencià, per la qual es convoquen beques per a la formació de personal investigador de caràcter predoctoral.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   4143

Data del DOGV
:   07-12-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11772


Data del document
:   03-12-2001

Organisme emissor
:   Presidència de la Generalitat

Tipus de document
:   Resolució

Correcció d'errades

Anàlisi jurídica

 Descriptors 

:   * suport econòmic
    * personal d'investigació
    * ajuda pública
    * assignació per estudis

RESOLUCIÓ de 3 de desembre de 2001, del vicepresident segon del Govern Valencià, per la qual es convoquen beques per a la formació de personal investigador de caràcter predoctoral. [2001/X11781]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, estableix el marc normatiu en què s'ha de desplegar l'actuació de la Generalitat en aquesta matèria i les finalitats essencials que han de perseguir aquestes activitats de foment i de coordinació, s'inclouen entre aquestes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
D'acord amb el que disposa l'esmentada llei, el programa d'Investigació Científica i Tècnica que s'inclou en els pressupostos de la Generalitat Valenciana per a l'exercici 2002, estableix i dota un sistema d'ajudes a la investigació que té entre els seus objectius bàsics incrementar els mitjans humans del sistema valencià de ciència i tecnologia, facilitar la formació, el perfeccionament, la intercomunicació del personal investigador i la difusió dels resultats de la investigació, entre altres actuacions.
  
Dins del Programa d'Investigació Científica i Tècnica s'ha de destacar l'objectiu de potenciar els elements bàsics essencials de la producció científica, com són els recursos humans, els equipaments tècnics i els recursos financers.
  
Pel que fa als recursos humans, es pretén la millora de les condicions formatives del personal investigador assegurant un procés continu de formació que responga a estàndards de qualitat i busque equilibrar l'oferta de personal investigador amb la demanda sostenible que exerceixen els agents del sistema, accions en què la formació i perfeccionament de personal investigador de caràcter predoctoral ocupa un lloc fonamental.
  
Per tot això, el vicepresident segon del Govern Valencià, en l'exercici de les funcions que té atribuïdes en matèria de foment de la investigació científica, desenvolupament tecnològic i innovació, resolc:
  
Primer
  
1. Es convoquen les ajudes i beques que tot seguit es relacionen, i s'aproven les bases per les quals es regirà la seua concessió, que s'inclouen com annexos d'aquesta resolució:
  
a) Beques predoctorals per a la formació de personal investigador (annex II).
  
b) Ajudes per a estades de becaris predoctorals en centres d'investigació fora de la Comunitat Valenciana (annex III)
  
Segon
  
Aquesta convocatòria recull accions a desplegar durant l'any 2002. Les beques i ajudes d'aquesta convocatòria seran sufragades a càrrec de les línies T4015000 i T4017000 del capítol IV del programa pressupostari 542.10 €Investigació Científica i Tècnica- dels pressupostos de la Generalitat Valenciana per a l'any 2002.
  
Es tindran en compte les sol·licituds presentades, i en funció de les disponibilitats pressupostàries no esgotades, es podran redistribuir amb caràcter previ a la resolució, els imports assignats a les diferents beques i ajudes de la mateixa línia pressupostària.
  
Les concessions estaran condicionades a l'existència de crèdit adequat i suficient per a això en els pressupostos de l'exercici 2002. El pagament anticipat serà possible si la Llei de Pressupostos de la Generalitat Valenciana per a l'any 2002 així ho estableix.
  
DISPOSICIONS FINALS
  
Primera
  
Es delega en el subsecretari de l'Oficina de Ciència i Tecnologia del Govern Valencià l'exercici de les competències per a dictar les resolucions derivades d'aquesta convocatòria.
  
Segon
  
S'autoritza al subsecretari de l'Oficina de Ciència i Tecnologia del Govern Valencià a dictar les resolucions necessàries per a l'aplicació i el desplegament de la present resolució.
  
Tercera
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.
  
D'acord amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra la present resolució, que esgota la via administrativa, es pot interposar potestativament recurs de reposició o caldrà plantejar directament recurs contenciós administratiu, en el terminis i davant els òrgans que s'indiquen a continuació:
  
a) El recurs de reposició s'haurà d'interposar davant l'òrgan que va dictar l'acte, en el termini d'un mes comptador des de l'endemà de la publicació de la present resolució.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació de la present resolució.
  
València, 3 de desembre de 2001.- El vicepresident segon del Govern Valencià: José Joaquin Ripoll Serrano.
  
ANNEX I
  
Normes Generals de procediment, d'aplicació a tots els annexos de la present resolució
  
1. Finalitat de la convocatòria
  
L'objecte de la present convocatòria és regular el procediment de concessió, en règim de publicitat, objectivitat i concurrència competitiva, de les ajudes i beques que s'especifiquen en els annexos II i III.
  
2. Formalització de les sol·licituds
  
2.1 Les sol·licituds es formalitzaran prenent com a model l'imprés normalitzat que figura en cada un dels annexos de les diferents convocatòries de la present resolució, que estaran també disponibles a través d'Internet en http://www.gva.es/ocyt.
  
2.2 Les sol·licituds i la documentació, així com qualsevol altre tipus de correspondència posterior, es remetran a:
  
Oficina de Ciència i Tecnologia del Govern Valencià
  
c/ de Colom 66, 4ª planta
  
46768 València,
  
per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Quan la sol·licitud es remeta per correu certificat, s'haurà de presentar en la corresponent oficina de correus, en sobre obert perquè es puga posar el segell de la data en l'imprés de sol·licitud.
  
2.3 Únicament s'admetrà una sol·licitud per persona o entitat sol·licitant per a cada una les convocatòries contingudes en la present resolució, llevat que en aquestes s'especifique una altra cosa.
  
3. Instrucció de procediment
  
3.1 L'òrgan encarregat de la instrucció del procediment serà l'Oficina de Ciència i Tecnologia del Govern Valencià que, d'ofici, acordarà totes les actuacions escaients per a la determinació, coneixement i comprovació de les dades en virtut de les quals s'ha de pronunciar la resolució.
  
3.2 Finalitzat el termini de presentació de les sol·licituds i una vegada revisades totes elles, mitjançant resolució del subsecretari de l'Oficina de Ciència i Tecnologia del Govern Valencià es publicarà en el tauler d'anuncis de l'Oficina de Ciència i Tecnologia del Govern Valencià (c/ de Colom núm. 66-4ª, 46050 València) i en la direcció d'internet abans esmentada, una relació de totes les sol·licituds que no reunisquen els requisits exigits, perquè en el termini de deu dies s'esmene la falta o es complete la documentació preceptiva, amb indicació que, si així no es fera, es tindrà per desistit de la seua sol·licitud, prèvia resolució en què es declare aquesta circumstància amb indicació dels fets produïts i les normes aplicables.
  
Així mateix, en la mateixa resolució es farà pública la relació provisional de sol·licituds excloses, amb expressió del motiu d'exclusió, perquè, en el mateix termini de deu dies, les persones interessades presenten les al·legacions que estimen oportunes
  
3.3 Transcorregut el termini anterior, per mitjà de resolució del subsecretari de l'Oficina de Ciència i Tecnologia del Govern Valencià, es publicarà en el tauler d'anuncis de l'Oficina de Ciència i Tecnologia del Govern Valencià (c/ de Colom núm. 66-4ª, 46781 València) i en la direcció d'internet abans esmentada, la relació definitiva d'admesos en la convocatòria, i d'exclosos i desistits en aquesta.
  
3.4 La retirada de la documentació presentada, per a les sol·licituds excloses, desistides o desestimades, es podrà efectuar dins dels sis mesos següents a la resolució definitiva de la convocatòria. La documentació no arreplegada passat aquest termini, podrà ser destruïda.
  
3.5 Les ajudes objecte de regulació en aquesta resolució no establiran cap vinculació, laboral o administrativa, entre els beneficiaris i la Generalitat Valenciana.
  
3.6 L'Oficina de Ciència i Tecnologia del Govern Valencià es reserva la facultat d'interpretar el contingut d'aquesta convocatòria.
  
4. Resolució de la convocatòria
  
4.1 Finalitzat el procés d'avaluació, la concessió o denegació de les ajudes es realitzarà per resolució del subsecretari de l'Oficina de Ciència i Tecnologia del Govern Valencià, per delegació del vicepresident segon del Govern Valencià. La resolució de concessió es publicarà en el Diari Oficial de la Generalitat Valenciana.
  
4.2 La resolució es dictarà en el termini màxim que s'estableix en cada annex. El còmput d'aquest termini s'interromprà durant el termini requerit per a l'esmena i millora de la sol·licitud per part de la persona interessada i el temps de la realització dels informes d'avaluació. En el cas de no dictar-se la resolució en aquest termini s'entendran desestimades les sol·licituds.
  
4.3 La motivació de la resolució que s'adopte quedarà acreditada en l'expedient.
  
5. Obligacions dels beneficiaris
  
Les persones beneficiàries estaran subjectades a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
Les persones beneficiàries estaran obligades a realitzar l'activitat subvencionada en els termes de la resolució de concessió i a justificar la seua realització en els terminis establits.
  
En particular, els beneficiaris estan obligats a:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant l'entitat que la concedeix la realització de l'activitat o l'adopció del comportament, i també el compliment dels requisits i les condicions que determinen la concessió o el gaudiment de l'ajuda.
  
c) Facilitar les actuacions de control financer que corresponen a la Intervenció General de la Generalitat Valenciana, en relació amb les subvencions i les ajudes concedides.
  
d) Comunicar a l'entitat que concedeix l'ajuda l'obtenció de subvencions o ajudes per a la mateixa finalitat, procedents de qualsevol administració o ens públic.
  
e) Reintegrar, quan corresponga segons el que preveuen els annexos d'aquesta resolució, a la Subsecretaria de Política Pressupostària i Tresor de la Generalitat Valenciana, en el termini de quinze dies, els imports corresponents de les ajudes concedides, i remetre còpia del document acreditatiu del reintegrament a l'Oficina de Ciència i Tecnologia del Govern Valencià.
  
f) Acreditar davant l'Oficina de Ciència i Tecnologia del Govern Valencià, que es troben al corrent de les seues obligacions tributàries i de la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda, sobre la forma d'acreditar per part dels beneficiaris de les subvencions, l'exigència que preveu l'article 47.7 del text refós de la Llei d'Hisenda Pública de la Generalitat Valenciana.
  
g) Quan les entitats beneficiàries, d'acord amb la legislació que els és d'aplicació, hagen d'aportar garanties per a la bestreta de subvencions, la garantia consistirà en una fiança o aval bancari per import igual a la quantitat anticipada.
  
h) Fer constar en les memòries anuals que es redacten, així com en els treballs i activitats realitzats, el patrocini de la Generalitat Valenciana. Si no consta expressament aquest patrocini no serà possible el pagament de la subvenció.
  
6. Seguiment
  
6.1 El seguiment cientificotècnic de les ajudes concedides és competència del subsecretari de l'Oficina de Ciència i Tecnologia del Govern Valencià, qui s'establirà els procediments adequats per a això, i podrà designar també els òrgans o les comissions que considere oportunes per a realitzar-lo.
  
6.2 Tota alteració tant de les condicions tingudes en compte per a la concessió d'aquestes ajudes, com dels requisits i condicions establits en la present resolució i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
  
6.3 En els supòsits que tot seguit es relacionen, es declararà per resolució, prèvia la substanciació dels tràmits procedimentals oportuns, la pèrdua del dret a la percepció de l'ajuda i, si escau, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció, d'acord amb el que disposa l'article 47 de la Llei d'Hisenda Pública de la Generalitat Valenciana:
  
a) Incompliment de l'obligació de justificació en els termes establits.
  
b) Obtenció de la subvenció sense reunir les condicions que es requereixen.
  
c) Incompliment de la finalitat per a la qual va ser concedida la subvenció.
  
d) Incompliment total o parcial de les condicions imposades a les persones beneficiàries amb motiu de la concessió de la subvenció.
  
e) Quan resulte acreditat a través del seguiment que de les accions subvencionades efectua l'Oficina de Ciència i Tecnologia del Govern Valencià, la inadequació de la despesa realitzada a la proposada i adjudicada.
  
6.4 Quan, en l'exercici de les funcions d'inspecció o de control es deduïsquen indicis de la incorrecta obtenció, gaudiment o destinació de la subvenció o l'ajuda percebuda, els agents encarregats de la seua realització podran acordar la retenció de les factures, documents equivalents o substitutius i de qualsevol document relatiu a les operacions en què es manifesten aquests indicis.
  
7. Cessió de dades
  
La participació en la present convocatòria implicarà l'acceptació de la cessió de les dades contingudes en la sol·licitud presentada, així com les relatives a la subvenció concedida, si escau, que, a efectes d'estadística, avaluació i seguiment es realitze a favor de les administracions públiques.
  
8. Normes supletòries
  
En allò que no preveuen les presents bases s'estarà al que disposen les normes que siguen d'aplicació, i en especial, les següents:
  
- La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada parcialment per la Llei 4/1999, de 13 de gener.
  
- El text refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991.
  
- La Llei de pressupostos de la Generalitat Valenciana per a l'exercici 2002
  
- El Decret 108/1992, de 6 de juliol, del Govern Valencià, pel qual es regula la concessió de beques.
  
ANNEX II
  
Bases de la convocatòria de beques predoctorals per a la formació de personal investigador
  
1. Finalitat de la convocatòria
  
1.1 L'objecte de la present convocatòria és la concessió de beques destinades a la formació predoctoral dels titulats superiors universitaris que desitgen realitzar una tesi doctoral, mitjançant la seua incorporació a grups d'investigació de les universitats, centres d'investigació del Consell Superior d'Investigacions Científiques (CSIC) o d'altres entitats públiques o privades d'investigació amb personalitat jurídica pròpia, que no tinguen finalitat de lucre i estiguen ubicats a la Comunitat Valenciana.
  
1.2 Així mateix, es pretén continuar la formació iniciada en aquest mateix àmbit per mitjà de la renovació de beques predoctorals concedides per la Generalitat Valenciana en anys anteriors.
  
1.3 A efectes d'oposicions i concursos, es considerarà com funció investigadora la corresponent al temps de gaudiment d'aquestes beques.
  
2. Àmbits i modalitats
  
2.1 Les sol·licituds es poden referir a tots els àmbits de les ciències, de les humanitats i de la tecnologia
  
2.2 Modalitats: Es convoquen dues modalitats d'aquests tipus de beques:
  
Modalitat A: orientada a la promoció de la funció investigadora entre els alumnes amb els millors expedients acadèmics amb un total de 25 beques.
  
Modalitat B: de caràcter general (la resta de les beques).
  
La concessió de beques per a cada modalitat de sol·licitud es realitzarà d'acord amb els requisits i procediments d'avaluació i de selecció que resulten aplicables a aquestes, segons el que es preveu en les bases de la present convocatòria.
  
A aquests efectes, els sol·licitants que reunisquen els requisits previstos en els apartats 5.2.a. i 5.2.b. d'aquesta convocatòria, podran optar a les dues modalitats mitjançant la presentació dels dos models normalitzats de sol·licitud i de la documentació corresponent a cada modalitat.
  
3. Durada de la beca
  
La durada inicial d'aquestes beques cobrirà el període comprés entre la data de concessió i el 31 de desembre de 2002. La durada de les beques que hagen estat objecte de renovació estarà en funció del periode sol·licitat que, en tot cas, començarà l'1 de gener de 2002, i finalitzarà, com a màxim, el 31 de desembre de 2002. Una vegada finalitzat el període concedit, es podrà sol·licitar un nou període d'un any o fracció, fins a completar en total un màxim de quaranta-vuit mesos. La concessió de nous períodes estarà supeditada a les disponibilitats pressupostàries.
  
Els períodes de gaudiment d'altres beques homologables per la seua similar quantia, procés de selecció i naturalesa, en opinió de l'Oficina de Ciència i Tecnologia del Govern Valencià, es descomptaran d'aquest còmput total màxim previst a efectes del gaudiment d'aquesta beca.
  
4. Dotació de la beca
  
4.1 La dotació de les beques serà de 160.000 pessetes brutes mensuals, (961,62 euros) que es lliuraran a la persona beneficiària per mesos anticipats. En aquells supòsits previstos en aquesta convocatòria que implique un guany econòmic del beneficiari inferior al corresponent a un mes natural, la prestació econòmica serà proporcional a l'esmentat període. Als pagaments realitzats s'aplicarà les corresponents retencions previstes en la normativa vigent.
  
4.2 A més a més, la beca inclourà una dotació addicional de 250.000 pessetes brutes anuals (1.502,53 euros), que es lliurarà a favor de les entitats assenyalades en la base primera per a la seua assignació al centre o departament on es realitza el treball d'investigació del becari a fi de finançar les següents despeses:
  
a) Obligatòriament, la contractació d'una assegurança d'accidents corporals, una assegurança de responsabilitat civil i una assegurança d'assistència mèdica, que serà condició necessària per al gaudiment de la beca i la cobertura de les quals ha de tenir efectes des de l'acceptació fins a la finalització del gaudiment d'aquesta. Aquesta última podrà ser extensible al cònjuge i als fills de la persona beneficiària sempre que no tinguen cobertura de la Seguretat Social.
  
b) Quan siga procedent, els preus públics que es fixen com matrícula dels estudis de tercer cicle considerats imprescindibles perquè el becari obtinga la suficiència investigadora, així com els preus públics de la documentació administrativa derivada del seu projecte d'investigació.
  
c) Les despeses de matrícula, desplaçament o manutenció derivades de la participació del becari en congressos o jornades científiques, humanístiques o tecnològiques i del desplegament del treball de camp (accés a instal·lacions o consulta de fons bibliogràfics i documentals), en el marc del projecte d'investigació, sempre que el becari tinga l'oportuna autorització del director del projecte de tesi doctoral, per a la seua realització
  
4.3 L'ajuda es lliurarà a favor de l'entitat en un termini màxim de tres mesos des de la resolució de concessió de la beca corresponent. A la fi de cada període, la universitat o centre d'investigació d'aplicació d'aquesta, enviarà una justificació simple de la destinació de l'ajuda amb la firma del director del projecte de tesi i la conformitat del representant legal de l'entitat en matèria d'investigació
  
4.4 Amb data d'1 de gener de 2002 s'actualitzarà a les quanties assenyalades en els apartats anteriors la dotació de les beques concedides en convocatòries anteriors i que es renoven per a l'exercici 2002.
  
5. Requisits dels beneficiaris
  
Per a optar a les beques de personal investigador de caràcter predoctoral convocades en la present resolució serà necessari el compliment dels següents requisits:
  
5.1 Generals
  
a) Tenir la nacionalitat espanyola, o ser nacional d'un país membre de la Unió Europea o ser estranger amb permís de residència a Espanya, i residir a la Comunitat Valenciana en el moment de sol·licitar la beca.
  
b) Estar en possessió del títol de llicenciat, enginyer o arquitecte, o haver superat, abans de la finalització del termini de presentació de sol·licituds, totes les matèries exigides per a l'obtenció del títol, inclusivament les del projecte fi de carrera o preprojecte. Els títols obtinguts a l'estranger o en centres espanyols no públics hauran d'estar reconeguts en el moment de sol·licitar la beca. A aquests efectes, es considerarà reconegut el títol quan la persona sol·licitant acredite que ha estat admesa en els cursos de doctorat de la universitat.
  
La data de finalització d'estudis de la titulació requerida haurà de ser juny de 1996 o posterior, llevat dels casos detallats a continuació, en què ha de ser posterior al mes de juny de 1993:
  
b.1) Els llicenciats en Medicina, en Farmàcia, en Biologia, en Química o en Psicologia que en el moment de sol·licitar la beca estiguen en possessió del títol oficial d'especialitat Mèdica (MIR), o Farmacèutica (FIR), o compten amb el certificat oficial d'especialitat en Biologia (BIR), Química (QUIR), o Psicologia (PIR).
  
b.2) Les persones que acrediten haver-se dedicat a l'atenció i cura dels fills menors de cinc anys entre 1994 i 1996.
  
b.3) Les persones amb la llicenciatura que acrediten haver treballat en una empresa entre 1994 i 1996.
  
c) No estar en possessió del títol de doctor.
  
5.2 Específics
  
a) Per a la modalitat A:
  
a.1) Posseir una nota mitjana de l'expedient acadèmic igual o superior a 3 punts, i haver obtingut el títol en un centre espanyol públic o no públic.
  
b) Per a la modalitat B:
  
b.1) Posseir una nota mitjana de l'expedient acadèmic igual o superior a 1.90 punts.
  
b.2) Realitzar la investigació que es proposa en el marc d'un projecte d'I+D vigent, almenys fins el mes de juliol de l'any 2002, i finançat amb fons públics per mitjà de convocatòria competitiva
  
.
  
5.3 Als efectes previstos en la present convocatòria, la nota mitjana de l'expedient acadèmic s'obtindrà amb el càlcul de la mitjana aritmètica amb dos decimals de les assignatures aprovades. Les qualificacions es valoraran com segueix:
  
- Matrícula d'Honor: 4 punts
  
- Excel·lent: 3 punts
  
- Notable: 2 punts
  
- Aprovat: 1 punt
  
En el supòsit d'existir en l'expedient assignatures convalidades, en les quals no s'especifique la qualificació, s'aportarà certificació de la nota obtinguda en l'assignatura de referència. En absència d'aquesta qualificació es computarà com aprovat.
  
Als efectes del càlcul de la mitjana de l'expedient acadèmic no es consideraran les notes que no siguen imprescindibles per a aconseguir els títols exigits.
  
Als títols reconeguts obtinguts a l'estranger, que acompleixen el requisit previst en la base 5.2.b.1 se'ls atorgarà amb caràcter general a efectes de la present convocatòria, una nota mitjana de l'expedient acadèmic d'1,90 punts.
  
6. Formalització de les sol·licituds
  
6.1 Les sol·licituds es presentaran d'acord amb el que s'especifica en les normes generals de procediment d'aquesta resolució. Els impresos de sol·licitud s'acompanyaran dels següents documents (tant l'imprés de sol·licitud com la documentació requerida en aquest apartat s'ha de presentar per duplicat):
  
a) Currículum de la persona sol·licitant.
  
b) Fotocòpia compulsada de l'expedient acadèmic personal detallat, en què figuren les qualificacions obtingudes, la data d'obtenció de les qualificacions, el nombre de convocatòries i la fotocòpia compulsada del títol o del resguard acadèmic acreditatiu d'haver-lo sol·licitat.
  
c) Fotocòpia compulsada del Document Nacional d'Identitat, del document equivalent en el supòsit de nacionals de països membres de la Unió Europea o de la targeta de resident en el supòsit de nacionals d'altres països i el Número d'Identificació d'Estrangers (NIE). Quan en aquests documents figure una adreça que no pertany a la Comunitat Valenciana, s'haurà de presentar el certificat d'empadronament o un altre document que acredite la residència en la Comunitat Valenciana.
  
d) Memòria descriptiva del projecte de tesi doctoral que es pretén realitzar, segons el següent esquema:
  
- Antecedents i estat actual del tema.
  
- Objectius concrets de la investigació.
  
- Metodologia i pla de treball.
  
e) Informe del director o directora del treball de tesi en què conste la seua acceptació, així com la idoneïtat del candidat i del seu pla de treball.
  
f) Currículum del director o directora de la tesi i informe breu sobre l'historial científic i tècnic dels darrers anys del grup investigador en què s'integre el becari.
  
g) Per a la modalitat B, la identificació del projecte d'I+D finançat, amb el vistiplau de l'investigador principal d'aquest i l'acreditació de la subvenció concedida per al finançament del projecte.
  
h) Les persones que s'acullen a l'excepció que contempla el punt b.1) de la base 5.1.b hauran de presentar fotocòpia compulsada del corresponent títol o certificat oficial.
  
i) Les persones que s'acullen a l'excepció que contempla el punt b.2) de la base 5.1.b hauran de presentar fotocòpia compulsada del llibre de família.
  
j) Els llicenciats que s'acullen a l'excepció que contempla el punt b.3) de la base 5.1.b hauran de presentar el certificat d'empresa on hagen prestat els seues serveis.
  
6.2 Les sol·licituds hauran de comptar amb la signatura de conformitat del representant legal en matèria d'investigació, o persona en què delegue, de l'organisme en el qual es desitge realitzar el treball d'investigació. L'esmentada conformitat implica que l'organisme ha comprovat que la sol·licitud s'ajusta als requisits establits en aquesta convocatòria i no és contrària a la normativa del centre, així com el seu compromís de recolzar la correcta realització del treball d'investigació en el supòsit de concedir-se la beca.
  
7. Condicions
  
7.1 Cada sol·licitant únicament podrà presentar una sol·licitud en cada modalitat.
  
7.2 Únicament es podrà assignar una beca per cada director o directora de tesi en cada modalitat i per cada projecte d'I+D.
  
8. Termini de presentació de sol·licituds
  
El termini de presentació de sol·licituds serà de 40 dies naturals des de l'entrada en vigor d'aquesta convocatòria.
  
9. Avaluació i selecció de candidats
  
9.1 L'avaluació i selecció de les sol·licituds es realitzarà en concurrència competitiva i es tindrà en compte exclusivament la documentació aportada en la sol·licitud, per la qual cosa es prescindirà del tràmit d'audiència, d'acord amb el que disposa l'article 84.4 de la Llei 30/1992, de 26 de novembre.
  
9.2 En primer lloc s'avaluaran i seleccionaran les sol·licituds corresponents a la modalitat A. Els sol·licitants que hagen optat a les dues modalitats i que hagen estat seleccionades per la modalitat A, s'exclouran de la selecció i avaluació de la modalitat B.
  
Modalitat A:
  
L'avaluació de les sol·licituds d'aquesta modalitat s'efectuarà amb l'aplicació a la nota mitjana del respectiu expedient acadèmic, calculada segons el que preveu la base 5.3 del present annex, una ponderació corresponent a la seua titulació obtinguda per raó de la respectiva mitjana aritmètica ponderada i normalitzada dels expedients acadèmics de les tres últimes promocions de les universitats ubicades a la Comunitat Valenciana.
  
Les beques d'aquesta modalitat es concediran, a les persones que havent optat a ella acrediten els millors expedients acadèmics segons el resultat del procés d'avaluació descrit. En el cas d'empat en l'avaluació de l'expedient acadèmic es valorarà la resta del currículum, així com les característiques del treball de tesi.
  
Modalitat B:
  
L'avaluació de les sol·licituds d'aquesta modalitat es realitzarà d'acord amb els següents criteris:
  
a) Currículum del candidat o candidata (fins a un màxim de 10 punts)
  
b) Qualitat i interés científic i/o tècnic del projecte de tesi i viabilitat d'aquest (fins a un màxim de 10 punts).
  
c) Historial científic i/o tècnic del director del projecte de tesi i del grup d'investigació en el qual s'integra (fins a un màxim de 15 punts).
  
d) Interés del tema objecte del treball per a la política científica de la Comunitat Valenciana (fins a un màxim de 10 punts).
  
9.3 Per a l'avaluació dels aspectes científics d'aquests criteris, l'Oficina de Ciència i Tecnologia del Govern Valencià podrà obtenir l'assessorament de l'Agència Nacional d'Avaluació i Prospectiva o d'experts en les matèries específiques que es consideren necessaris.
  
9.4 La selecció de candidats i les llistes de reserva seran establides pel subsecretari de l'Oficina de Ciència i Tecnologia del Govern Valencià i tindrà en compte, si és procedent, les decisions de caràcter científic adoptades en els processos d'avaluació.
  
10. Resolució
  
El subsecretari de l'Oficina de Ciència i Tecnologia del Govern Valencià resoldrà aquesta convocatòria, per delegació del vicepresident segon del Govern Valencià, en el termini màxim de sis mesos.
  
11. Obligacions del becari o de la becària
  
El becari o la becària estarà obligat a:
  
a) Incorporar-se al centre o departament i, si és convenient, al grup d'investigació i dedicar-se eficaçment al treball d'investigació proposat, d'acord amb les normes del departament o centre, en el termini de deu dies, comptadors des de l'endemà de la publicació de la Resolució de concessió en el Diari Oficial de la Generalitat Valenciana, s'entén que si no s'hi incorpora, es podrà considerar que renuncia a la beca, llevat que compte amb l'autorització d'ajornament. El vicerector o vicerectora d'Investigació o representant legal de la institució haurà d'acreditar davant l'Oficina de Ciència i Tecnologia del Govern Valencià la incorporació dins dels 10 dies següents a la data en què es produïsca.
  
b) Presentar en l'Oficina de Ciència i Tecnologia del Govern Valencià, en el termini d'un mes des de l'acabament de la beca, independentment de la causa que en motive la finalització, una memòria de tot el treball realitzat en el període global becat, i un exemplar de totes les publicacions, articles i treballs que es puguen derivar de l'esmentat treball i els resultats obtinguts.
  
c) Emplenar els informes, formularis i la resta de documents que, als efectes del gaudiment de la beca, li siguen remesos per les entitats que col·laboren en la gestió del programa.
  
d) El becari o la becària i la universitat estan obligats a comunicar a l'Oficina de Ciència i Tecnologia del Govern Valencià, la lectura i defensa de la tesi doctoral, si escau, en el termini d'un mes, des que es produïsca. El becari o becària haurà de presentar, en aquest termini, una còpia del resguard de la sol·licitud del títol de doctor.
  
e) El becari o becària podrà sol·licitar a l'Oficina de Ciència i Tecnologia del Govern Valencià en el termini d'un mes des de la lectura i defensa de la tesi doctoral, continuar gaudint de la beca fins a un màxim del període concedit. Aquesta sol·licitud s'acompanyarà:
  
- Informe específic del treball a realitzar en aquest període.
  
- Informe del director o directora del treball de tesi, sobre la conveniència del treball a realitzar i de l'ampliació del període.
  
f) Qualsevol canvi de projecte de treball, de director o de centre, s'haurà de sol·licitar per escrit a l'Oficina de Ciència i Tecnologia del Govern Valencià, s'adjuntarà a la sol·licitud la següent documentació:
  
- Memòria descriptiva del nou projecte de tesi i les raons que justifiquen el canvi proposat.
  
- Informes dels directors de tesi inicial i nou, respectivament.
  
- Vistiplau de l'organisme al qual està adscrit el becari o becària i, si és procedent, del nou organisme d'adscripció.
  
L'Oficina de Ciència i Tecnologia del Govern Valencià, segons la documentació aportada, resoldrà l'autorització o no del canvi proposat.
  
L'incompliment sense justificació de qualsevol d'aquestes obligacions comportarà la iniciació d'un expedient de revocació de la beca per part de l'Oficina de Ciència i Tecnologia del Govern Valencià.
  
12. Incompatibilitat de la beca
  
El benefici d'aquesta beca és incompatible amb qualsevol altra de característiques semblants i també amb sous, salaris i retribucions que impliquen una vinculació contractual, llevat dels emoluments derivats de contractes realitzats en aplicació de l'article 11 de la Llei de Reforma Universitària (Llei 11/1983, de 14 d'abril) o de l'article 11.2 de la Llei de Foment i Coordinació General de la Investigació Científica i Tècnica (Llei 13/1986, de 14 d'abril).
  
Qualsevol possible causa d'incompatibilitat haurà de ser comunicada pel becari o becària i/o pels organismes receptors dels becaris a l'Oficina de Ciència i Tecnologia del Govern Valencià.
  
La concessió de la beca no implica cap relació contractual ni estatutària amb el centre receptor, ni cap tipus de compromís per part d'aquest en relació amb una posterior incorporació del becari o becària a la plantilla del centre.
  
13. Docència
  
Els becaris podran prestar col·laboracions, amb finalitats formatives, en tasques docents d'un departament universitari, amb l'acord previ entre el director de tesi i el departament implicat, fins a un màxim de 60 hores lectives per any, aquesta col·laboració es documentarà correctament als efectes de concursos. El departament universitari estendrà certificació de la docència impartida pel becari a la finalització de la seua realització, i aquesta certificació s'haurà de presentar en l'Oficina de Ciència i Tecnologia del Govern Valencià.
  
Excepcionalment podran excedir-se del límit anterior de 60 hores, amb la prèvia autorització de l'Oficina de Ciència i Tecnologia del Govern Valencià. En aquest cas, s'haurà de presentar escrit motivat del becari i del director de la tesi, amb el vistiplau del vicerector d'investigació.
  
14. Suspensió de les beques
  
14.1 El subsecretari de l'Oficina de Ciència i Tecnologia del Govern Valencià podrà autoritzar l'ajornament en la incorporació del becari o becària. Aquest ajornament haurà de ser sol·licitat per la persona interessada, amb la conformitat del director o directora del projecte, i s'explicarà amb claredat les raons que el justifiquen i s'indicarà exactament el temps que sol·licita, que en cap cas, serà superior a tres mesos des de la data indicada en la Resolució d'adjudicació. Durant el període d'ajornament autoritzat de la incorporació no es percebrà cap retribució. El fet de no incorporar-s'hi una vegada conclòs el termini concedit, s'entendrà que renuncia a la beca.
  
14.2 El subsecretari de l'Oficina de Ciència i Tecnologia del Govern Valencià podrà així mateix concedir la interrupció temporal del gaudiment de la beca a petició raonada de la persona interessada, sense percepció econòmica i amb la conformitat expressa del director o directora del projecte d'investigació i del Vicerectorat d'Investigació o del responsable del centre d'investigació.
  
Les interrupcions per maternitat no podran ser superiors a setze setmanes, amb l'única excepció dels casos de part múltiple en què aquest termini es pot ampliar en dues setmanes més per cada fill a partir del segon. La dotació econòmica de la beca es mantindrà en la seua totalitat mentre dure l'esmentat període.
  
Les interrupcions per causa d'incompatibilitat de percepcions no podran ser superiors a sis mesos en el transcurs de la beca i les seues possibles renovacions.
  
15 Substitucions
  
Les renuncies o les baixes que es produïsquen entre els becaris de nova concessió, dins dels tres primers mesos del període de gaudiment de la beca, podran ser cobertes amb l'adjudicació de beques als sol·licitants següents per l'ordre de reserva establit prèviament pel subsecretari de l'Oficina de Ciència i Tecnologia del Govern Valencià en el moment de la resolució de concessió inicial.
  
El període de gaudiment de la beca, en els casos de substitució, serà des de la data que indique la resolució fins el 31 de desembre de 2002.
  
La renuncia a la beca quan es produïsca dins dels tres primers mesos de la seua obtenció comportarà l'obligació de tornar totes les quantitats rebudes per l'esmentat concepte.
  
16. Renovacions
  
16.1 El subsecretari de l'Oficina de Ciència i Tecnologia del Govern Valencià resoldrà les renovacions anuals que estaran condicionades al compliment de tots els requisits exigits per aquesta convocatòria, i especialment de les obligacions del becari en la realització del treball.
  
La persona interessada haurà de presentar, d'acord amb el que disposen les normes generals de procediment, tres mesos abans de la finalització del període concedit, un imprés normalitzat de sol·licitud de renovació que durà el vistiplau del Vicerectorat d'Investigació o equivalent, al qual s'adjuntarà:
  
a) Un informe del becari o becària sobre el treball realitzat i els resultats obtinguts durant l'últim any de la beca.
  
b) El pla de treball de l'any per al qual es demana la renovació, amb el vistiplau del director del treball de tesi .
  
c) Un informe del director o directora de tesi que avalue el treball realitzat i la necessitat de la renovació. Aquest informe haurà d'incloure el vistiplau de l'investigador o investigadora principal del projecte.
  
d) Justificació de la inscripció del becari o becària en el programa de doctorat o, si és procedent, l'acreditació d'haver superat els crèdits necessaris.
  
Per a renovar el tercer any de la beca, serà necessari haver cursat 20 crèdits, i 32 crèdits per a renovar el quart any.
  
e) Certificat de la docència impartida durant l'últim any, si escau.
  
16.2 Les renovacions per a l'exercici 2002 de les beques atorgades en virtut d'anteriors convocatòries, s'ajustaran al procediment previst en la base 16.1 i s'establirà un termini de 40 dies naturals a partir del dia de l'entrada en vigor de la present resolució per a la formalització de les corresponents sol·licituds. Per a successius exercicis, els terminis i procediments aplicables a aquestes renovacions s'ajustaran al que estableix la present convocatòria.
  
La renovació estarà així mateix condicionada a l'existència de crèdit adequat i suficient en el corresponent exercici pressupostari.
  
17. Responsabilitats
  
L'Oficina de Ciència i Tecnologia del Govern Valencià no és responsable per l'actuació del becari, ni pels danys i els perjuís que puguen esdevenir, sempre que els d'anys o perjuís siguen imputables a aquest.
  
ANNEX III
  
Ajudes per a estades de becaris predoctorals en centres d'investigació fora de la Comunitat Valenciana
  
1. Finalitat de la convocatòria
  
La finalitat d'aquesta convocatòria és regular la concessió d'ajudes, mitjançant concurrència competitiva, per a estades de becaris predoctorals en centres d'investigació, fora de la Comunitat Valenciana, d'acord amb les normes desplegades en la present resolució.
  
Les estades objecte d'aquesta convocatòria hauran de ser necessàries per al treball d'investigació dels sol·licitants i tenir com objectiu l'adquisició de noves tècniques, l'accés a instal·lacions científiques, la consulta de fons bibliogràfics o documentals o altres activitats significatives que en el context del projecte de tesi del becari o becària, redunden en el benefici de la formació científica i tècnica d'aquest.
  
2. Sol·licitants
  
Aquestes ajudes podran ser sol·licitades per totes aquelles persones que a l'entrada en vigor d'aquesta resolució, estiguen gaudint d'una beca de la Generalitat Valenciana, per a la formació de personal investigador de caràcter predoctoral.
  
La concessió d'ajudes per a estades a realitzar en l'any 2002, estarà condicionada a l'obtenció de la renovació de la beca abans referida.
  
3. Durada de les estades
  
L'estada s'haurà de realitzar en un únic centre d'investigació fora de la Comunitat Valenciana i tindrà una durada ininterrompuda mínima d'un i màxima de sis mesos.
  
El període de realització de l'estada subvencionada podrà ser entre la data de concessió d'aquesta i el 31 de desembre de 2002.
  
Quan l'objecte de l'estada siga la consulta bibliogràfica o documental, la seua durada no podrà excedir d'un mes.
  
La durada màxima acumulada en successives estades a concedir durant el gaudiment total de la beca no excedirà de dotze mesos.
  
4. Sol·licituds
  
4.1 Les sol·licituds es presentaran d'acord amb el que especifiquen les normes general de procediment d'aquesta resolució.
  
4.2 L'imprés de sol·licitud s'acompanyarà dels següents documents (tant l'imprés de sol·licitud com la documentació requerida en aquest apartat s'han de presentar per duplicat):
  
- Memòria que detallarà el treball d'investigació a desplegar pel becari.
  
- Carta del centre receptor en què certificarà l'acceptació de la visita del becari o becària durant les dates sol·licitades i del responsable de l'equip o grup en què s'integrarà.
  
- Un informe del director o directora de la tesi doctoral en el qual es farà constar l'oportunitat de l'estada proposada per al desplegament de la tesi doctoral.
  
- Pressupost de despeses de desplaçament al centre de destinació, emés per una agència de viatges, on conste la data del viatge i l'itinerari. Si el desplaçament es realitza amb avió el pressupost correspondrà a la classe turista, i si es realitza amb tren, aquest correspondrà a la segona classe. En el supòsit de realitzar el viatge amb el vehicle propi: declaració responsable d'acreditació d'aquesta circumstància.
  
- Pressupost estimat d'allotjament i manutenció durant l'estada.
  
- Declaració responsable d'haver justificat correctament les beques o subvencions que li han estat atorgades amb anterioritat, a càrrec dels pressupostos de la Generalitat Valenciana.
  
5. Termini de presentació de les sol·licituds
  
El termini de presentació de sol·licituds serà de quaranta dies naturals comptadors des de l'endemà de la publicació en el Diari Oficial de la Generalitat Valenciana.
  
6. Avaluació i selecció
  
L'avaluació i selecció de les estades a subvencionar i l'assignació individualitzada per a cada estada de la quantia de l'ajuda serà realitzada en concurrència competitiva i es prendrà en compte exclusivament la documentació aportada en la sol·licitud, per la qual cosa es prescindirà del tràmit d'audiència, segons el que disposa l'article 84.4 de la Llei 30/1992, de 26 de novembre.
  
Els criteris que s'estableixen per a l'avaluació d'aquestes activitats són:
  
a) Interés cientificotècnic i repercussions de l'activitat proposada en el mateix treball d'investigació, així com la viabilitat de la seua execució en el temps sol·licitat.
  
b) Qualitat i interés del responsable de l'equip o grup en el qual s'integrarà el becari o becària i del centre receptor.
  
c) Es primaran les estades que es realitzen en països membres de la Unió Europea.
  
Per a l'avaluació dels aspectes científics d'aquests criteris, l'Oficina de Ciència i Tecnologia del Govern Valencià podrà demanar l'assessorament de l'Agència Nacional d'Avaluació i Prospectiva o dels experts en les matèries específiques que es consideren necessaris.
  
La selecció dels candidats serà establida pel subsecretari de l'Oficina de Ciència i Tecnologia del Govern Valencià, i tindrà en compte, si escau, les decisions de caràcter científic adoptades en els processos d'avaluació.
  
7. Quantia de les ajudes
  
Una dotació mensual entre 800 i 1.000 euros bruts, segons el país de destinació, per a despeses d'allotjament i manutenció.
  
Una ajuda per al viatge d'anada i de tornada al centre de destinació, que tindrà una quantia màxima de 500 euros.
  
La resolució de concessió d'aquestes ajudes determinarà el període de duració i la resta de condicions d'aquestes.
  
8. Compatibilitat de les ajudes
  
Aquestes ajudes són compatibles amb el gaudiment de la beca de formació de personal investigador de caràcter predoctoral de la Generalitat Valenciana i incompatibles amb qualsevol altra obtinguda per a la mateixa finalitat objecte d'aquesta convocatòria.
  
9. Concessió de les ajudes
  
El subsecretari de l'Oficina de Ciència i Tecnologia del Govern Valencià, resoldrà aquesta convocatòria, per delegació del vicepresident segon del Govern Valencià, en el termini màxim de sis mesos.
  
10. Acceptació i obligacions dels beneficiaris
  
Si han transcorregut deu dies des de la publicació en el Diari Oficial de la Generalitat Valenciana de la resolució de concessió de l'ajuda el beneficiari o beneficiària d'aquesta, o els centres receptors no hagueren renunciat expressament, per mitjà d'escrit dirigit a l'Oficina de Ciència i Tecnologia del Govern Valencià, s'entendrà que queda acceptada l'ajuda en els termes de la resolució de concessió.
  
L'acceptació per part dels beneficiaris de les ajudes implica la subjecció a les obligacions derivades de la normativa vigent sobre subvencions públiques i de les normes generals de procediment previstes en aquesta resolució.
  
Els beneficiaris hauran de comunicar a l'Oficina de Ciència i Tecnologia del Govern Valencià la seua arribada a la universitat o centre d'investigació de destinació, indicant-hi l'adreça postal a efectes de notificacions, i, si escau, l'adreça electrònica.
  
Els beneficiaris de les ajudes regulades en aquesta convocatòria hauran d'utilitzar la subvenció per a la concreta destinació per a la qual ha estat concedida. Així mateix hauran d'ajustar la seua actuació a les normes del centre al qual s'incorporen i exercir la seua activitat en règim de dedicació exclusiva.
  
Qualsevol canvi en les condicions de l'estada subvencionada haurà de ser notificada expressament, i, prèviament a la seua realització, mitjançant escrit dirigit a l'Oficina de Ciència i Tecnologia del Govern Valencià per a la seua autorització. L'incompliment de l'esmentada notificació podrà donar lloc a la modificació de la resolució de concessió.
  
Totes les persones beneficiaris hauran de comptar amb una assegurança d'accidents, d'assistència mèdica i de responsabilitat civil, l'àmbit de cobertura de la qual ha d'incloure el país de destinació.
  
11. Pagament de les ajudes concedides
  
Les ajudes concedides es lliuraran directament als beneficiaris i es faran efectives en la seua totalitat a partir del moment de la incorporació en el centre de destinació, en els termes de la concessió d'aquestes.
  
La incorporació haurà de ser notificada, per mitjà d'escrit dirigit a l'Oficina de Ciència i Tecnologia del Govern Valencià, en el termini de deu dies.
  
12. Justificació i seguiment de les ajudes
  
Els beneficiaris de les ajudes hauran de remetre a l'Oficina de Ciència i Tecnologia del Govern Valencià, en el termini d'un mes des de la finalització de l'estada, la següent documentació:
  
- Informe del treball realitzat, que continga els resultats obtinguts i on es farà constar la conformitat del director del treball o, si escau, la del director de la institució o centre on es desenvolupe l'estada .
  
- Certificat de l'estada emés pel representant legal del centre de destinació en què consten la data d'inici i de finalització de l'estada i que haurà de comptar amb el vistiplau del responsable de l'equip o grup científic receptor.
  
- Bitllets originals del viatge d'anada i de tornada i la factura del seu import.
  
La no presentació de qualsevol dels documents exigits en aquest apartat, suposarà la pèrdua de la concessió de la subvenció, amb l'obligació de reintegrar la quantia percebuda més els interessos legals, d'acord amb el que preveuen les normes generals de procediment de l'annex I.
  
En el supòsit de tractar-se de justificacions relatives a desplaçaments efectuats amb el vehicle propi, el quilometratge es considerarà justificat a raó de 0,15 euros el km.
  
La justificació de les despeses de desplaçament al centre de destinació per una quantia inferior a l'ajuda concedida per aquest concepte, comportarà una reducció d'aquesta equivalent a la quantitat no justificada.